КIуащ Владимир Сэрэбий и къуэр
2018 гъэм гъатхэпэм и 8-м дунейм ехыжащ псыщIагъырыкIуэ кхъухьым къулыкъу щызыщIа, езанэ рангым и капитан, урысей дзэ флотым щызекIуэ хабзэ дахэхэм къыпызыщэу щытахэм ящыщ зы КIуащ Владимир Сэрэбий и къуэр.
Владимир Сэрэбий и къуэр 1961 гъэм дыгъэгъазэм и 14-м къалъхуащ. Налшык дэт 23-нэ курыт школыр 1979 гъэм къиухащ абы. 1980 гъэм ар щIэтIысхьащ Севастополь къалэм Нахимовым и цIэр зэрихьэу дэт Дзэ-тенджыз училищэ нэхъыщхьэм. 1985 гъэм, еджапIэр къиуха нэужь, къулыкъу щищIэну къихихащ хы Хуэм флотым и псыщIагъырыкIуэ кхъухьхэм я 10-нэ дивизэм и кхъухьхэм я базэу Камчатскэ крайм хыхьэ Вилючинск къалэм щыIэр.
КIуащ В. С. къулыкъу щищIащ «Антей» классым хыхьэ «Челябинск» К-442 атомнэ псыщIагъырыкIуэ ракетнэ кхъухьым, 2000 гъэм къыщыщIэдзауэ 2010 гъэ пщIонди абы и командиру щытащ.
«Челябинск» атомнэ псыщIагъырыкIуэ ракетнэ кхъухьым къулыкъу щызыщIахэм тхыдэ дахэ яIэщ, хы Хуэмым ипсхэм абыхэм дзэ къалэн тIэунейрэ щагъэзэщIащ, Ищхъэрэ Мылылъэ хым и мылхэм щIэкIащ, я пщэ къыдэхуэ къалэнхэр гъэзэщIэным зэрыхуэхьэзырыр къагъэлъагъуэурэ, флотилием и «кхъухь нэхъыфI» цIэр мызэ-мытIэу хуагъэфэщауэ щытащ. Езанэ рангым и капитан КIуащ В. С. и унафэм щIэт «Челябинск» АПК-р нэхъыфI дыдэхэм хабжэрт, унафэщIхэм пщэрылъ къыщащI сыт хуэдэ къалэнхэми пэлъэщыфыну гупу къалъытэрт.
Владимир Сэрэбий и къуэр псыщIагъырыкIуэ кхъухьым и унафэщIу щыщытам, трактор къыщыщIагъэкIыу Челябинск дэт заводым и лэжьакIуэхэм «Челябинск» АПК-м хыдзэлIу къулыкъу щрахьэкIырти, а IуэхущIапIэм зэгурыIуэныгъэ ирищIылIауэ ядэлажьэрт
2011 гъэм КIуащ В. С. Камчаткэ щыIэ хы Хуэм флотым и 10-нэ диви- зием и псыщIагъырыкIуэ кхъухьхэм я зэгухьэныгъэм и командующэм и къуэдзэу, 2014 гъэм — хы Хуэм флотым и псыщIагъырыкIуэ къарухэм я еджапIэ центрым и унафэщIу ягъэуващ.
Владимир Сэрэбий и къуэр 2017 гъэм пенсэ кIуащ, ауэ командованием и лъэIукIэ къулыкъу щIэным пищащ хы Хуэм флотым и кхъухьхэм я командир-гъэсакIуэу.
И пщэ къыдэхуэ къалэнхэр гъэзэщIэнымкIэ, пщэрылъ къыщащIахэр тэмэму и кIэм нэгъэсынымкIэ, и унафэм щIэтхэм я сэбэп зыхэлъхэм къащхьэщыжынымкIэ — а псомкIи ар щапхъэ яхуэхъурт Урысейм и Дзэ-Тенджыз флотым къыхыхьагъащIэ офицер щIалэхэм.
И къару емыблэжу къулыкъу зэрищIам, псыщIагъырыкIуэ кхъухьхэм дзэ къулыкъур щезыхьэкIыну офицерхэр гъэсэным хуищIа хэлъхьэныгъэм, Урысейм КъуэкIыпIэ Жыжьэм щиIэ гъунапкъэхэм къэралым и шынагъуэншагъэр къыщызэгъэпэщыным къыщигъэлъэгъуа зэфIэкIым папщIэ Владимир Сэрэбий и къуэм Правительствэм мызэ-мытIэу гулъытэ хуищIащ, дзэ дамыгъэ лъапIэхэри хуагъэфэщащ.
Къэбэрдей-Балъкъэрым и къуэ щыпкъэхэм ящыщ зым, Хэкум и хъумакIуэм, хэкупсэ нэсым, гъэсакIуэм, цIыху пэжым и фэеплъ нэхур сыт щыгъуи ягу илъынущ абы къулыкъу дэзыщIахэми ар зыцIыхуу щытахэми.
КIуэкIуэ Ю. А., Егоровэ Т. Б., Мусуков А. ТI., Канунников В. А., Къуэдзокъуэ М. М.,
Абдуллаев М. К., Алэкъей А. М., Амщыкъуэ Ф. Къ., Аттаев Ж. Ж., АфэщIагъуэ М. Хь.,
Ахъуэхъу Т. Б., Берд Хь. А., Бозий Н. М., Бэлэтокъуэ В. Хь., Геляхов А. С.,
Говоров С. А., Губин Г. С., Емуз Н. Гъу., Жанатаев С. А., Зумакулов Б. М., Къардэн М. Н.,
Къэрмокъуэ Хь. М., Лыхь М. М., Нэхущ З. А., Федченкэ Л. М., Хьэщхъуэжь А. Б., Шыхъуэбахъуэ М. Хь.
